Kasserer ranet banken - får beholde pengene
Etter å ha havnet i pengeproblemer, hyret en østerriksk kasserer for 20 år siden to venner til å gjennomføre et ran i bankfilialen hvor han jobbet. Selve ranet av Erste Bank i distriktet Döbling i Wien ga et utbytte på 2,3 millioner i datidens valuta østerrikske shilling (rundt 1,25 millioner kroner), i tillegg til barrer og mynter av rent gull, skriver den østerrikske avisen Kronen. De tre ble raskt tatt av politiet, og deler av pengene og alt av gull ble beslaglagt. Etter å ha blitt idømt syv års fengsel, ble kassereren løslatt etter å ha sittet inne i 3,5 år.I oktober i år fikk bankkassererens advokat Herbert Eichenseder beskjed om at deler av utbyttet 63.000 euro (470.000 kroner) nå skulle utbetales til hans klient. Hverken banken eller forsikringsselskapet ville ha pengene. - Ankedomstolen i Wien har vurdert saken fra mai til oktober i år. Fordi ingen gjør krav på dem, har jeg overført pengene til min tidligere klient. Hva han gjør med dem nå, vet jeg ikke, sier Eichenseder til Die Presse. Ifølge advokaten skal banken ha fått dekket sitt tap fra forsikringsselskapet. Forsikringsselskapet skal på sin side ha tjent så mye på verdistigningen på gullet at det ikke var aktuelt for dem å ta imot det overskytende beløpet fra ranet.Ifølge avisen Kronen er det et gammelt lovverk som gjør at bankraneren kan få utbetalt den store summen. - I dag ville det ikke vært mulig. Nå har vi en ny lov som sier at penger fra kriminelle handlinger tilfaller staten, sier Petter Grotter, journalist i Kronen, til VG Nett. Trine-Lise Wilhelmsen, professor i forsikringsrett ved Universitetet i Oslo, sier det ikke er noe i veien for at bank eller forsikringsselskap sier fra seg utestående krav. - Tidsperspektivet og den store gevinsten i denne saken gjør det spesielt. Det unike er at staten ikke konfiskerer pengene, sier Wilhelmsen til VG Nett. Hun kan ikke huske å ha vært borte i en lignende historie. - Dette er veldig bisarr og merkelig sak. Det er ikke en vanlig forsikringssak, sier Wilhelmsen. - Umulig i Norge BI-professor Petter Gottschalk, som blant annet foreleser om økonomisk kriminalitet, synes det er rart at ikke noen vil ha penger som i sin tid ble stjålet. - At det er et overskudd i ettertid som tilbakeføres til bankraneren høres helt merkelig ut. Hvor er myndighetene oppe i dette? Myndighetene er opptatt at kriminalitet ikke skal lønne seg. At en raner da sitter igjen med gevinsten. Det er helt håpløst, sier han til VG Nett. En tilsvarende sak ville være umulig i Norge, mener professoren. - I Norge har vi fått på plass et bra lovverk. Økokrim ville ha sagt at overskuddet er fra en straffbar handling og kan inndras, sier Gottschalk. Derimot var det annerledes for bare ti til femten år siden, mener han. - I gamle dager hadde en kriminell fått beholde alt utenom det politiet kunne bevise kom fra en straffbar handling. Nå gjør man en mer skjønnsmessig vurdering, sier professoren. At en bankansatt angriper sin egen arbeidsplass, tror han derimot ikke er så uvanlig. - De fleste banker liker å snakke høyt om eksterne angrep fra hackere eller svindlere, men det som viser seg er at egne ansatte gjør vel så omfattende skadeverk. I norske banker er det nok mange eksempler på at ansatte beriker seg. Det er ikke uvanlig, men bankene liker ikke at det blir kjent, sier Gottschalk.Bankkassereren, som nå er 63 år gammel, bor i en liten landsby i utkanten av Wien hvor ingen vet noe om forhistorien hans. - Han ønsker ikke å snakke med oss. Han har fått seg ny jobb og lever et nytt liv, sier journalist Peter Grotter, som har jobbet med saken for Kronen. Herbert Eichenseder, advokaten til bankkassereren, ønsket ikke å kommentere saken overfor VG Nett.
Bankraneren får beholde halv million kroner i ransutbytte fordi hverken banken eller forsikringsselskapet vil ha pengene.